Vysoké Tatry (partizánsky oddiel)

Partizánsky oddiel Vysoké Tatry bol partizánsky oddiel partizánskej brigády Za slobodu Slovanov. Vznikol koncom septembra 1944 počas SNP z povstaleckých žandárov a financov vo Vysokých Tatrách, ktorí po nemeckom obsadení Popradu a Liptova ostali v nemeckom tyle, a z partizánskej organizátorskej skupiny vyslanej brigádou Za slobodu Slovanov podchytiť tieto sily. Pôsobil vo Vysokých Tatrách.

História
Partizánsky oddiel Vysoké Tatry sa sformoval koncom septembra 1944 z príslušníkov finančnej stráže na Štrbskom Plese, Podbanskom, Smokovci a žandárov z Nového Smokovca. Tí sa počas SNP pripojili k povstalcom a po povstaleckom ústupe z Popradu a Liptovského Mikuláša zostali spolu s ďalšími partizánmi v nepriateľskom tyle. Z tábora brigády Za slobodu Slovanov vo Valaskej bola vyslaná 15-členná skupina partizánov s úlohou zjednotiť tieto sily do oddielu, ktorý by zostal pôsobiť vo Vysokých Tatrách. Tento oddiel bol začlenený do brigády Za slobodu Slovanov ako jej 10. oddiel. Veliteľom bol V. Achmadulin, zástupcom veliteľa Š. Morávka, komisárom S. Leonov, náčelníkom štábu A. Barabáš, od 4. novembra 1944 L. Beňo, lekárom MUDr. Z. Brill. Oddiel mal 6070 členov zadelených do 2 rôt. 1. rote velil A. Grešo; 2. rote velil L. Beňo. Štáb sídlil na Troch studničkách, od konca septembra 1944 v Kôprovej doline, kde sa k oddielu pripojilo 17 poľských antifašistov. 

Oddiel podnikal bojové výpady na Podbanské, Hybe a Štrbu. 22. septembra partizáni vo Východnej (pri Liptovskom Hrádku) zastavili rýchlik a zajali 5 nemeckých vojakov vezúcich sa v ňom. Dvoch z nich zastrelili pri pokuse o útek a následne zastrelili aj ostatných.

16. októbra spolu so 7. liptovským oddielom brigády prepadol letisko Mokraď. 

Potom, čo začiatkom novembra 1944 nasadili Nemci proti oddielu jednotky motorizovaného pluku, oddiel ustúpil do Španej Doliny, v decembri 1944 sa opäť vrátil do Vysokých Tatier. Usadil sa v Tomanovskej doline, nakrátko prešiel na územie Poľska k Hali Pysznej. Potom sa vrátil do Kamenistej doliny, kde bola vybudovaná zemľanková nemocnicu, 29. decembra 1944 sa usadil v chate na Grúniku. 22. decembra 1944 vyhodil nemecký transport medzi Východnou a Važcom. Začiatkom januára 1945 bol dočasne podriadený Prvej československej partizánskej brigáde M. R. Štefánika. 

14. januára 1945 bol oddiel na Grúniku prepadnutý protipartizánskou jednotkou, (tú priviedol nemecký zajatec oddielu Geralt Schacht, ktorému sa podarilo ujsť) a utrpel značné straty (padol aj Štefan Morávka). Bojová činnosť oddielu vyvrcholila  koncom januára 1945 po priblížení frontu, keď dostal rozkaz preformovať sa na partizánsky pluk a zapojiť obyvateľstvo, ktoré sa pred nútenou evakuáciou skrývalo v horách. V spolupráci s ďalšími oddielmi sa 29. januára 1945 podieľal na obsadení Pribyliny, Liptovskej Kokavy a Dovalova. Tam odrazil nepriateľský protiútok a 1. februára 1945 sa podieľal na oslobodení Liptovského Hrádku, kde sa 2. februára 1945 spojil s jednotkami 1. čs. armádneho zboru.

Oddiel vykázal 626 zneškodnených nepriateľských vojakov a desiatky zajatcov, 4 zničené tanky, 5 obrnených vozidiel, 11 kanónov, 5 minometov, 3 lietadlá, 5 mostov a 3 nepriateľské transporty. 

 V umení 
Jedna z častí poviedkového filmu Moje povstanie o hrdinstvách obyčajných ľudí počas Slovenského národného povstania zobrazuje Zoltána Brülla, lekára oddielu Vysoké Tatry, ktorého stvárnil Miroslav Šatan.

Referencie

Kategória:Partizánske jednotky počas Slovenského národného povstania
Kategória:Partizánske organizácie
Kategória:Vysoké Tatry